หุ้นดาวโจนส์ปิดลบ 19.12 จุด
ดัชนีดาวโจนส์ตลาดหุ้นนิวยอร์กปิดลบ19.12 จุดที่ 15,335.28 จุด หวั่นเฟดชะลอซื้อบอนด์
21 พ.ค. 2556

ดัชนีดาวโจนส์ตลาดหุ้นนิวยอร์กปิดลบ19.12 จุดที่ 15,335.28 จุด หวั่นเฟดชะลอซื้อบอนด์
ดัชนีเฉลี่ยอุตสาหกรรมดาวโจนส์ปิดที่ 15,335.28 จุด ลดลง 19.12 จุด หรือ 0.12% ดัชนี NASDAQ ตลาดหุ้นนิวยอร์กปิดที่ 3,496.43 จุด ลดลง 2.53 จุด หรือ 0.07% และดัชนี S&amp;P500 ตลาดหุ้นนิวยอร์กปิดที่ 1,666.29 จุด ลดลง 1.18 จุด หรือ 0.07%
ตลาดหุ้นนิวยอร์กปรับตัวลงตั้งแต่ตลาดเปิดทำการ หลังจากเฟดสาขาชิคาโก เปิดเผยว่า ดัชนีกิจกรรมการผลิตทั่วประเทศในเดือนเม.ย.ร่วงลงแตะ -0.53 ซึ่งเป็นระดับต่ำสุดนับแต่เดือนม.ค. เมื่อเทียบกับระดับ -0.23 ในเดือน ซึ่งแสดงให้เห็นว่าการผลิตในภาคอุตสาหกรรมของสหรัฐยังประสบปัญหาในการฟื้นตัว และดัชนีที่ต่ำกว่า 0 บ่งชี้ว่าการขยายตัวของกิจกรรมการผลิตต่ำกว่าค่าเฉลี่ย
ตลาดได้รับแรงกดดันมากขึ้นจากความวิตกกังวลที่ว่าเฟดจะชะลอโครงการซื้อพันธบัตรเร็วกว่าที่คาดไว้ หลังจากนายริชาร์ด ฟิชเชอร์ ประธานเฟดสาขาดัลลัส ให้สัมภาษณ์กับ CNBC ว่าเขาสนับสนุนให้เฟดชะลอการซื้อสินทรัพย์ โดยระบุว่าเฟดอาจเพียงแค่ชะลอการซื้อ แทนที่จะยุติมาตรการกระตุ้นเศรษฐกิจอย่างฉับพลัน
นักลงทุนจับตาดูถ้อยแถลงของนายเบน เบอร์นันเก้ ประธานเฟด เกี่ยวกับแนวโน้มเศรษฐกิจสหรัฐต่อคณะกรรมาธิการร่วมด้านเศรษฐกิจของสภาคองเกรส ในวันพุธที่ 22 พ.ค.นี้ ตามเวลาท้องถิ่น และในวันเดียวกันนั้น เฟดจะเปิดเผยรายงานการประชุมนโยบายการเงินของเฟดประจำวันที่ 30 เม.ย.-1 พ.ค. ซึ่งจะตรงกับเวลาเช้าตรู่ของวันพฤหัสบดีที่ 23 พ.ค.ตามเวลาไทย